Il-kulti foloz u l-politika ħażina Lejn xufftejk ressaq it-tromba, int li tgħasses fuq dar il-Mulej. Għax kisru l-patt tiegħi, u dinbu kontra l-liġi tiegħi. Lili jsejħu u jgħidu: "Aħna nagħrfuk, Alla ta' Iżrael!" Iżrael stmerr it-tajjeb, l-għadu għad jagħmel għal warajh. Huma ħatru slaten f'Iżrael , iżda dan ma kienx ġej minni; għażlu prinċpijiet, bla ma kont naf jien. Il-fidda u d-deheb tagħhom dewbuhom f'idoli għall-qerda tagħhom stess. Nistmerru l-għoġol tiegħek, Samarija. Il-korla tiegħi xegħlet għalik. Kemm se jdumu wlied Iżrael, bla ħila li jissaffew? Dak għamlu raġel tas-sengħa; dak mhuwiex Alla. L-għoġol ta' Samarija għad isir frak. Ladarba huma jiżirgħu r-riħ, għad jaħsdu r-riefnu. Il-qamħ ma jsebbilx, ma joħroġx dqiq minnu; u jekk isir, jibilgħuh il-barranin. Iżrael inbala'! Issa qegħdin fost il-ġnus bħal biċċa tagħmir bla ħajr. Għax huma telgħu l-Assirja, waħdu bħal ħmar selvaġġ; Efrajm kera l-ħbieb. U wkoll jekk isibuhom qalb il-ġnus, jien dalwaqt niġborhom, u jieqfu għal ftit milli jidilku slaten u prinċpijiet. Efrajm kattar l-artali biex jidneb, artali biex jidneb saru għalih. Kieku kelli niktiblu bl-eluf il-liġijiet tiegħi, kieku jqisuhom liġijiet tal-barranin. Jistgħu joffru l-vittmi u jieklu l-laħam, lill-Mulej ma jogħġbuh xejn. Għad jiftakar fi ħżunithom u ħtijiethom jikkastigahom. Lejn l-Eġittu għad jerġgħu jmorru. Iżrael nesa lil min għamlu, u bena palazzi; Ġuda kattar l-ibliet fortizzi. Imma jien għad nitlaq in-nar fi blietu, u dan jibla' l-fortizzi tiegħu.